
	ДО 
ДИРЕКТОРИТЕ НА ДЕТСКИ ГРАДИНИ 
И УЧИЛИЩА

	
ЧРЕЗ
НАЧАЛНИЦИТЕ НА РЕГИОНАЛНИТЕ УПРАВЛЕНИЯ НА ОБРАЗОВАНИЕТО 





	Относно:
	предприемане на действия по жалба № 7628/2025 г. до омбудсмана на Република България



  


УВАЖАЕМА/УВАЖАЕМИ ГОСПОЖО/ГОСПОДИН НАЧАЛНИК,
В Министерството на образованието и науката е постъпило писмо от омбудсмана на Република България относно получени жалби от граждани за публикуването в социалните мрежи и в интернет на снимки и видео съдържание на деца на публичните уебсайтове на детските градини. В жалбите се твърди, че в дигиталната ера, в която живеем, снимките на децата, веднъж попаднали в интернет, могат да бъдат използвани по начини, които дори не можем да си представим. Те могат да станат обект на злоупотреба от лица с престъпни намерения, да бъдат използвани за създаване на фалшиви профили, дигитално отвличане или да станат част от съдържание с педофилски характер. Освен непосредствените заплахи, се създава дигитален отпечатък на децата от твърде ранна възраст, без тяхното съгласие и без да се съзнава как това може да им се отрази в бъдеще, включително и като повод за тормоз от връстници.
В тази връзка омбудсманът се е обърнал към председателя на Държавната агенция за закрила на детето (ДАЗД), който е изразил следната позиция: 
В контекста на правната рамка и стандарти за защита на детето, Законът за закрила на детето установява принципа, че всяко действие, засягащо дете, се извършва в негов най-добър интерес. Децата са в уязвима позиция и подлежат на специална защита. Законът за защита на личните данни и Регламент /ЕС/2016/679 относно защитата на физическите лица във връзка с обработването на лични данни и относно свободното движение на такива данни постановяват, че снимките на деца представляват лични данни. Публичното публикуване на изображения в интернет пространството създава риск от неоторизирано използване, нарушава принципите на минимизация, сигурност и ограничаване на достъпа.
Анализът на рисковете за децата сочи реална възможност от престъпни злоупотреби – изображенията могат да бъдат използвани за създаване на фалшиви профили, манипулации или с педофилска цел; наличие на дигитален отпечатък без информиран избор; нарушение на личното пространство и поверителността; ограничена възможност за контрол от страна на родителите.
От гледна точка на защитата на детето, в контекста на етичните и професионалните стандарти най-безопасно и полезно е да не се публикуват изображения на деца, чрез които да бъдат идентифицирани. Безопасни в този случай са алтернативните подходи като снимки без лица, със заден план, пикселизация и др. Разкриването на информация на лице, различно от субекта на „лични данни“, води до нарушение в сигурността на личните данни. Легалната дефиниция на „нарушение на сигурността на лични данни“ се съдържа в чл. 4, т. 12 от Регламент (ЕС) 2016/679 и означава нарушение на сигурността, което води до случайно или неправомерно унищожаване, загуба, промяна, неразрешено разкриване или достъп до лични данни, които се предават, съхраняват или обработват по друг начин. При разкриване на лични данни на деца, без родителите им да са дали изрично съгласие за това, е налице неразрешен и незаконосъобразен достъп до лични данни. Неразрешеният и незаконосъобразен достъп до лични данни може да окаже значително въздействие върху правата и свободите на децата и в контекста на същото Държавната агенция за закрила на детето счита, че практиката на публично публикуване на фотографии и видеоматериали на деца в сайтовете и социалните мрежи на детски градини и други детски заведения не следва да продължава в настоящия й вид поради значителните рискове за сигурността и личното пространство на децата, противоречие с принципа за най-добър интерес на детето, несъответствия с Регламент /ЕС/2016/679, както и поради наличието на безопасни алтернативи.
 В тази връзка и с оглед безопасни алтернативи Държавната агенция за закрила на детето препоръчва ограничаване публикуването на снимки до вътрешни системи с контролиран достъп. Бих искала да напомня, че заснемането на децата и публикуването и/или изпращането на техни изображения може да се извършва само след писмено изразеното съгласие на родителите за това.
С уважение,

